[{"text_idx": "#000000", "text": "\"Nun ni jam komencas pluki pomojn, kaj ne bezonas zorgi pri la transporta problemo. Ankau\u0306 niaj pomoj povas vendig\u0302i per bonaj prezoj.\" G\u0302oje diris tion Ming Shaotong, sekretario de la partia filio de Gongjiangou-vilag\u0302o de la gubernio Suizhong en Liaoning-provinco, al la raportisto rigardante la antau\u0306en etendig\u0302antan cementan au\u0306tovojon. Li, kiel la reprezantanto elektita de la vilag\u0302anoj, devas c\u0302iutage veni al la voj-konstruejo por kontroli la laboron."}, {"text_idx": "#000001", "text": "La konstruata s\u0302oseo, kun longeco de 3,4 kilometroj kaj larg\u0302eco de 4,5 metroj, estas unu el la partoj de la projekto \"S\u0302oseoj al c\u0302iuj vilag\u0302oj\" de la gubernio Suizhong en la kuranta jaro. Post tri-monata preparo, oni jam finis la teran rekviziciadon kaj la bazan konstruadon, nun komencas la laboron por la voja surfaco. Post pli ol 20 tagoj la vojo jam povos malfermig\u0302i al trafiko. Kiam la 67-jara Ming Shaotong babilis pri la s\u0302ang\u0302o okazinta en sia vilag\u0302o, li tuj menciis pri la vojo. Li diris: \"Ni adiau\u0306os la tergruzan vojon kaj anstatau\u0306os g\u0302in per cementa au\u0306 asfalta. Kaj la vojo etendig\u0302os al niaj pordoj.\""}, {"text_idx": "#000002", "text": "En la gubernio Suizhong produktig\u0302as fame konataj blanka piroj, kies kulturado jam havas historion de cento da jaroj. Kaj de la pasintaj 30 jaroj, la vilag\u0302anoj kultivas ankau\u0306 pomojn. Pro tio, Suizhong farig\u0302is fama produktejo de fruktoj kaj allogas komercistojn el diversaj lokoj inkluzive de Pekino, Hebei, Jilin, Heilongjiang kaj aliaj. Sed, en la pluva sezono, superakvo sulkigas la tervojon, kiu farig\u0302is malfacile trapasebla por homoj, c\u0302aroj kaj au\u0306toj, kaj la komercistoj devas fari ac\u0302etadon en ebena loko malproksime je kelkaj kilometroj for de la vilag\u0302o. \"Post longtempa tangado kaj skuig\u0302ado dum la transportado, pomoj facile vundig\u0302as, kaj ni devas ilin vendi en malalta prezo, \" diris 60-jara vilag\u0302ano Zhang Wansen. Lau\u0306 lia kalkulo, la vilag\u0302o c\u0302iujare povas rikolti pli ol 200 mil kilogramojn da fruktoj, kaj post la finkonstruado de la vojo ili povos pli multe gajni je 300 mil da juanoj sole en la fruktovendado c\u0302i-jare. La nova s\u0302oseo ne nur oportunigos la vilag\u0302anojn sed ankau\u0306 ric\u0302igos ilin per transportado."}, {"text_idx": "#000003", "text": "En la jaro 2006, C\u0302inio komencis la projekton \"S\u0302oseoj al c\u0302iuj vilag\u0302oj\", per kiu la s\u0302tata registaro celas, ke c\u0302iuj vilag\u0302oj posedu s\u0302oseojn asfaltajn au\u0306 cementajn, por solvi la trafikan malfacilon de kamparanoj. Sen bona kondic\u0302o de la trafiko, oni ne povas facile kaj g\u0302ustatempe transporti la produktaj\u0302ojn al la merkato, tio certe g\u0302enos la evoluadon de la moderna agrikulturo kaj c\u0302inaj vilag\u0302oj. Nun la kamparanoj en tiu malproksima montvilag\u0302o jam profitas de la projekto."}]